‘CPALL’ยิ้มรับเลือกตั้ง ดันไตรมาส2กำไรเติบโต
CPALL ยิ้มรับเลือกตั้ง คนเข้าร้านเฉลี่ย 7 ล้านคนต่อวัน
20 ส.ค. 2554

CPALL ยิ้มรับเลือกตั้ง คนเข้าร้านเฉลี่ย 7 ล้านคนต่อวัน 
หนุนเงินสะพัดพร้อมบอกนักลงทุนเป็นหุ้นมั่นคงเดินสายโรดโชว์ 
นายก่อศักดิ์ ไชยรัศมีศักดิ์ ประธานเจ้าหน้าที่บริหาร บริษัท ซีพี ออลล์ (CPALL) เปิดเผยว่า ช่วงของการหาเสียงเลือกตั้งของพรรคการเมืองส่งผลดีต่อยอดขายของเซเว่น อีเลฟเว่น และเริ่มเห็นตั้งแต่ปลายเดือน พ.ค แม้จะไม่หวือหวามาก แต่ยอดขายยังคงเป็นไปตามแผนการทำธุรกิจของบริษัทและคนเข้าร้านเฉลี่ยต่อวัน 7 ล้านคน และจะหนุนให้ไตรมาส 2 กำไรดี 
“ช่วงเลือกตั้งก็ช่วยให้ขายของดีขึ้น เมื่อปลายเดือน พ.ค.ที่ผ่านมา แต่ก็ไม่หวือหวา ทุกอย่างเป็นไปตามแผน ธุรกิจเราไม่รวยเร็วไม่หวือหวา แต่ก็ไม่มีที่ว่าจะขายไม่ดี เพราะคนกินตลอด ขึ้นชื่อว่าความสะดวกการอิ่มท้องต้องมาก่อน” นายก่อศักดิ์ กล่าว
นายก่อศักดิ์ กล่าวว่า หุ้นบริษัทเป็นหุ้นมั่นคง เหมาะที่จะลงทุนระยะยาว เพราะยอดขายแต่ละปีเติบโตคงที่และอัตรากำไรขั้นต้น 0.1-0.2% และคาดว่าปีนี้จะรักษากำไรขั้นต้น (มาร์จิน) ที่ 26% แม้ว่าภาวะเงินเฟ้อจะสูงขึ้นแต่บริษัทไม่ได้รับผลกระทบ เพราะอยู่ในฐานะตัวกลางในการรับสินค้า ซึ่งสามารถปรับราคาขึ้นตามได้ จึงไม่ได้รับผลกระทบ
สำหรับความคืบหน้าแผนการขยายสาขาไปจีน ขณะนี้ยังไม่มีอะไรเพิ่มเติม รอเพียงทางการจีนอนุญาตให้ไทยเข้าไปขยายสาขาได้ อย่างไรก็ตาม ในกรณีที่ไม่สามารถขยายสาขาในจีนได้ ก็ยังมีประเทศอื่นที่ CPALL สนใจเข้าไปลงทุนไม่ว่าจะเป็นเวียดนาม เป็นต้น 
“เวียดนามเราก็สนใจเพราะใกล้บ้าน แต่ทั้งจีน เวียดนาม ก็คุยกันมาหลายปี แต่เขาก็ยังไม่มีการส่งสัญญาณอะไรให้เรา” 
ปัจจุบันเซเว่นฯ ในญี่ปุ่นมี 1.3 หมื่นสาขา อเมริกา 7,000 สาขา และไทยมีสาขามากที่สุดอันดับ 3 คือ กว่า 6,000 สาขา
อย่างไรก็ตาม ขณะนี้ CPALL อยู่ระหว่างการนำเสนอข้อมูล (โรดโชว์) ให้กับนักลงทุนในต่างประเทศ